text: SAS sælger resterne af et stykke sønderjysk luftfartshistorie
  24 januar 2017 kl. 09.18
  SAS sælger Cimber efter to år - og dermed forsvinder de sidste rester af flagskibet fra sønderjysk luftfartshistorie fra Danmark, når irske Cityjet overtager navnet og 11 fly.
  SAS købte for to år siden flyselskabet Cimber, der havde hjemsted i Sønderborg og var opstået oven på konkursen i Cimber Sterling i maj 2012.
   
  Tirsdag morgen har SAS i en meddelelse offentliggjort, at Cimber sælges til samarbejdspartneren Cityjet, der har hjemsted i Irland.
  Samtidig indgår SAS en ny leasingaftale med Cityjet, der de kommende år skal servicere dele af de regionale ruter.
  - Salget af Cimber er i linje med vores strategi om at forenkle og fokusere SAS’ egen produktionsplatform. Takket være synergier mellem CityJet og Cimber sænkes produktionsomkostningerne yderligere, hvilket er en forudsætning for at opretholde og udvikle regionale ruter til fordel for SAS-kunder, siger Rickard Gustafson, der er koncernchef, i pressemeddelelsen.
  Dermed er navnet Cimber definitivt ude af dansk luftfartshistorie. 
  Cimber Air blev grundlagt af Ingolf L. Nielsen  i 1950 og voksede sig stort, indtil eventyret sluttede med en konkurs i 2012 efter det mislykkede opkøb af charterflyselskabet Sterling.
  
  